Projekt „Põhja-Tartumaa ühendomavalitsuse moodustamine“

**Jõgeva piirkonna ühinemisläbirääkimiste juhtkomisjoni koosoleku**

**7. detsember 2016**

**PROTOKOLL**

Jõgeva Kultuurikeskus

Algus kl 16.00, lõpp kl 17.00

Osalejad: Triin Pärsim (Torma vald), Luule Väin (Torma vald), Ülvi Nool (Torma vald), Ain Viik (Jõgeva vald), Enn Kurg (Jõgeva vald), Margus Kask (Jõgeva linn), Asso Nettan (Jõgeva linn), Terje Rudissaar (Palamuse vald), Rait Persidski (Palamuse vald), Valdi Reinas (Palamuse vald), Katrin Rajamäe (ühinemise koordinaator)

Kutsutud: Mart Tooming (Jõgeva Maavalitsus)

Koosolekut juhatas: Margus Kask (juhtkomisjoni esimees)

Protokollis: Katrin Rajamäe (koordinaator)

**Päevakord:**

1. Avalikustamise käigus ühinemislepingule esitatud täiendavate ettepanekute läbivaatamine
2. Jooksvad küsimused

**Koosoleku käik:**

1. **Avalikustamise käigus ühinemislepingule esitatud täiendavate ettepanekute läbivaatamine.**

Jõgeva Vallavalitsusele oli saadetud 18. novembril e-kiri valimisliidu Kõigi Kodu poolt, mis oli läinud rämpsposti hulka ning leiti sealt mitu päeva hiljem. Juhtkomisjon arutas valimisliidu tehtud muudatusettepanekuid ning kujundas ühise seisukoha, vastavalt on täiendatud ettepanekute läbivaatamise õiendit (lisatud protokollile).

Jõgeva Vallavolikogule saadeti Jõgeva Maavalitsuse poolt 21.11.2016 kiri järgmise ettepanekuga: Eesti territooriumi haldusjaotuse seaduse § 91 lõikest 4 lähtudes teeme ettepaneku Jõgeva linna, Jõgeva valla, Palamuse valla ja Torma valla ühinemislepingu lisadesse lisada Jõgeva valla ja Pajusi valla piiride muutmise taotlus Kaave küla ning Jõgeva valla ja Puurmani valla piiride muutmise taotlus seoses Härjanurme, Saduküla, Pööra ja Jõune külade arvamisega Jõgeva valla koosseisu.

Juhtkomisjon oli seisukohal, et ettepanekuga arvestatakse, kuid kuna see laekus tähtajast hiljem, siis seda ei kajastata õiendis. Ühinemislepingut täiendatakse juhtkomisjoni ettepanekul, lisades lepingu lisadena piiride muutmise taotlused.

**Otsustati:**

1. Kinnitada ühinemislepingu avaliku väljapaneku käigus laekunud ettepanekute ja vastuväidete läbivaatamise tulemuse õiend ning esitada see volikogudele heakskiitmiseks. Õiend ning parandatud ühinemisleping on lisatud protokollile.
2. Ühinemislepingule lisatakse:

Lisa 7. Jõgeva valla ja Pajusi valla piiride muutmise taotlus

Lisa 8. Jõgeva valla ja Puurmani valla piiride muutmise taotlus.

**2. Jooksvad küsimused.**

Juhtkomisjoni esimees tegi ettepaneku , et pärast ühinemislepingu heakskiitmist volikogude poolt võiks korraldada ühise sümboolse ühinemislepingu allkirjastamise. Komisjoni liikmed olid ettepanekuga nõus ning lepiti kokku, et allkirjastamine toimub 28. detsembril algusega kl 15. Jõgeva vallavanem uurib, kas oleks võimalik seda teha Kuremaa lossis. Lepiti kokku, et lepingule kirjutavad alla iga omavalitsuse poolt juhtkomisjoni liikmed.

Ühinemise koordinaator tõi välja päevakorrapunktid, mis peaksid minema 22. detsembri volikogude istungitele: ühinemislepingu ja selle lisade ning õiendi kinnitamine ning haldusterritoriaalse korralduse muutmise taotlus. Vastavad eelnõud valmistab koordinaator ette ja saadab koos lisadega juhtkomisjonile ja vallasekretäridele.

Järgnevalt arutati, kuidas võiks ühinemist mõjutada 20. detsembril avalikustatav Riigikohtu lahend. Lepiti kokku, et vajadusel kohtuvad sellel teemal volikogude esimehed 21. detsembril kl 17 Palamuse vallamajas.

Koordinaator tõi välja, et EASi koordineerimisprojekti jätkamiseks muudatustaotlust saab esitada alles pärast ühinemislepingu heakskiitmist kõigi volikogude poolt. Selle teema juurde tullakse uuesti tagasi detsembri lõpus.